हेलीकॉप्टर चेकिंग के दौरान केंद्रीय मंत्री धर्मेंद्र प्रधान ने खोया आपा, वारयल हो रहा VIDEO  
हेलीकॉप्टर चेकिंग के दौरान धर्मेंद्र प्रधान ने खोया आपा
सोशल मीडिया पर वायरल हुआ केंद्रीय मंत्री का वीडियो
ओडिशा में प्रधान मोदी की जनसभा में शामिल होने वाले थे
प्रधानमंत्री नरेंद्र मोदी (PM Modi) के हेलीकॉप्टर की कथित जांच (Helicopter Checking) को लेकर चुनाव आयोग (Election Commission) द्वारा एक आईएएस अधिकारी को निलंबित किए जाने के बाद अब एक वीडियो सोशल मीडिया पर वायरल हुआ है, जिसमें केंद्रीय मंत्री धर्मेंद्र प्रधान (Dharmendra Pradhan) अपने हेलीकॉप्टर की जांच के दौरान आपा खोते नजर आ रहे हैं. वीडियो में धर्मेंद्र प्रधान के मंगलवार को ओडिशा के संबलपुर पहुंचने पर उनके हेलीकॉप्टर की जांच के लिए आए फ्लाइंग स्क्वाड और पुलिस के साथ उन्हें कहासुनी करते देखा जा रहा है. धर्मेंद्र प्रधान मोदी की जनसभा में शामिल होने वाले थे. वीडियो में देखा गया कि प्रधान जांच दल से कागजात मांग रहे थे. हालांकि भारतीय जनता पार्टी (BJP) सूत्रों ने बाद में कहा कि घटना के बाद फ्लाइंग स्क्वाड ने आखिरकार जांच नहीं की.

Please watch the arrogance of BJP leader and Union Minister Dharmendra Pradhan. The way he threatens and rebukes Officers on Election Commission work and stops them from checking his sealed suitcase which is rumored to be carrying.....? pic.twitter.com/xnXb5v2CL6

सोशल मीडिया पर ऐसे ही वीडियो के एक सेट से इस घटना का मिलान किया गया है, जिसमें उसी दिन राउरकेला में फ्लाइंग स्क्वाड को बीजू जनता दल (बीजद) प्रमुख और ओडिशा के मुख्यमंत्री नवीन पटनायक के हेलीकॉप्टर की जांच करते दिखाया गया है. वीडियो में पटनायक को जांच में पूरा सहयोग करते देखा गया है और वह जांच पूरी होने तक हेलीकॉप्टर में इंतजार करते रहे. पटनायक एक रोडशो के लिए राउरकेला में थे.
संबलपुर में प्रधानमंत्री के हेलीकॉप्टर की कथित जांच के लिए चुनाव आयोग ने सामान्य पर्यवेक्षक मोहम्मद मोहसिन को तत्काल प्रभाव से निलंबित कर दिया. भारतीय प्रशासनिक सेवा (आईएएस) के कर्नाटक कॉडर के अधिकारी मोहसिन को स्पेशल प्रोटेक्शन ग्रुप की सुरक्षा वालों के संबंध में आयोग के निर्देशों के विरुद्ध कार्य करने के लिए निलंबित कर दिया गया. इस बीच बीजद चुनाव कार्य के दौरान सरकारी अधिकारियों के साथ बुरे बर्ताव के लिए केंद्रीय मंत्री के खिलाफ कार्रवाई की मांग करते हुए मुख्य निर्वाचन अधिकारी (सीईओ) के पास गया है.
कांग्रेस और आम आदमी पार्टी ने इसको लेकर निशाना साधा है. कांग्रेस ने ट्वीट करते हुए कहा है, 'एक अधिकारी को वाहनों की जांचने पर चुनाव आयोग ने निलंबित कर दिया. इसमें प्रचार के लिए आधिकारिक वाहनों के उपयोग के नियम का हवाला दिया गया है. इस नियम के तहत पीएम के वाहन को तलाशी से कोई छूट नहीं है. मोदी अपने हेलीकॉप्टर में क्या लेकर चलते हैं कि वह भारत को नहीं दिखाने चाहते.'
वहीं आम आदमी पार्टी ने ट्वीट करते हुए निशाना साधा है, 'पीएम मोदी के हेलीकॉप्टर की तलाशी लेने वाले अधिकारी का निलंबन. चौकीदार अपने ही सुरक्षित घेरे में रहते हैं. क्या चौकीदार कुछ छुपाने की कोशिश कर रहे हैं.'